KIRJALLINEN KYSYMYS E-1298/01 esittäjä(t): Generoso Andria (PPE-DE), Luigi Cesaro (PPE-DE), Giuseppe Gargani (PPE-DE), Giuseppe Nisticò (PPE-DE) ja Stefano Zappalà (PPE-DE) komissiolle. Jäteongelma ja lajittelulaitoksen rakentaminen Palomonteen.



Virallinen lehti nro 364 E , 20/12/2001 s. 0079 - 0080



KIRJALLINEN KYSYMYS E-1298/01 esittäjä(t): Generoso Andria (PPE-DE), Luigi Cesaro (PPE-DE), Giuseppe Gargani (PPE-DE), Giuseppe Nisticò (PPE-DE) ja Stefano Zappalà (PPE-DE) komissiolle (3. toukokuuta 2001) Aihe: Jäteongelma ja lajittelulaitoksen rakentaminen Palomonteen Jätteiden poistosta on tullut Campanian maakunnassa ennennäkemättömän vakava ongelma, ja etupäässä keskusta- ja vasemmistopuolueita edustavat Italian viranomaiset - sekä kansallisella että alueellisella tasolla - eivät ole missään vaiheessa teettäneet kyseisellä alueella perusteellisia tutkimuksia, joiden avulla voitaisiin löytää jätteiden poistoon ja lajitteluun paremmin sopivia paikkoja. Voisiko komissio ilmoittaa, millä perusteella tehtiin päätös lajittelulaitoksen rakentamisesta Palomonten kuntaan, Salernon maakuntaan, ottaen huomioon, että kyseinen päätös on ristiriidassa seuraavien näkökohtien kanssa: 1. kyseinen alue on epätyypillinen teollisuusalue ja sitä pidetään pikemminkin maatalousalueena, eikä se näin ollen sovellu lajittelulaitoksen sijaintipaikaksi; 2. kyseinen tehdas on tarkoitettu muuhun käyttöön; 3. kyseinen tehdas on jo varustettu elintarviketuotantoa varten, ja näin ollen nykyinen laitos jouduttaisiin hävittämään; 4. kyseinen hanke on selvästi ristiriidassa yhteisön normien kanssa, sillä sille ei ole tehty ympäristövaikutusten arviointia. Aikooko komissio ottaa tämän kysymyksen esille asiasta vastaavien viranomaisten kanssa sen varmistamiseksi, että tässä asiassa noudatetaan ympäristövaikutusten arviointia koskevia normeja? Margot Wallströmin komission puolesta antama vastaus (18. heinäkuuta 2001) Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1) ja direktiivin 85/337/ETY muuttamisesta 3 päivänä maaliskuuta 1997 annetun direktiivin 97/11/EY(2) mukaisesti jäsenvaltiot velvoitetaan varmistamaan, että ennen luvan myöntämistä hankkeet, joilla muun muassa laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia, alistetaan lupamenettelyyn ja että niiden ympäristövaikutukset arvioidaan. Direktiivin soveltamisalaan kuuluvat hankkeet määritellään liitteissä. Parlamentin jäsenen antamien tietojen perusteella komissio katsoo, että rakennushanke, johon kysymyksessä viitataan, eli jätteiden käsittelylaitos, saattaisi kuulua direktiivien 85/337/ETY ja 97/11/EY soveltamisalaan ja erityisesti direktiivin 85/337/EEC liitteessä II olevan 11 kohdan c alakohdan (Teollisuus- ja kotitalousjätteiden käsittelylaitokset, muut kuin liitteessä I mainitut) ja/tai direktiivin 97/11/EY liitteessä II olevan 11 kohdan b alakohdan (Jätteidenkäsittelylaitokset, muut kuin liitteessä I mainitut) soveltamisalaan. Direktiivin 85/337/ETY mukaan, ennen sen muuttamista, hankkeille, jotka kuuluvat liitteen II soveltamisalaan, on tehtävä ympäristövaikutusten arviointi (YVA), jos jäsenvaltioiden mielestä olosuhteet niin edellyttävät. On katsottu, että jäsenvaltiot pitäisi velvoittaa tekemään esiarviointi, jonka perusteella selvitetään, onko liitteessä II tarkoitetuista hankkeista tehtävä ympäristövaikutusten arviointi. Muutetun direktiivin 85/337/ETY mukaan jäsenvaltiot velvoitetaankin selvittämään liitteessä II tarkoitettujen hankkeiden osalta, onko niille tehtävä ympäristövaikutusten arviointi 5 ja 10 artiklan mukaisesti. Tämä selvitys tehdään tapauskohtaisesti tutkien tai käyttämällä kynnysarvoja tai muita valintaperusteita. Sovellettavan yhteisön lain selvittämiseksi on tarkistettava, milloin lupahakemus on jätetty toimivaltaiselle viranomaiselle: hankkeisiin, joiden lupahakemus on jätetty toimivaltaiselle viranomaiselle ennen 14. maaliskuuta 1999, sovelletaan direktiivin 85/337/ETY säännöksiä (ennen sen vuonna 1997 tehtyä muuttamista). Komissio on jo aloittanut asian tutkimisen, ja Italian viranomaisille on lähetetty kirje, jossa pyydetään tietoja asiasta. Komissio ryhtyy tarvittaviin toimiin varmistaakseen, että yhteisön lakia ja erityisesti mainittua direktiiviä noudatetaan. (1) EYVL L 175, 5.7.1985. (2) EYVL L 73, 14.3.1997.